[pic] | AZ EURÓPAI KÖZÖSSÉGEK BIZOTTSÁGA |

Brüsszel, 30.11.2006

COM(2006) 764 végleges

2006/0255 (ACC)

Javaslat

A TANÁCS RENDELETE

a Fehérorosz Köztársaság általános tarifális preferenciákhoz való hozzáférésének ideiglenes visszavonásáról

(előterjesztő: a Bizottság)

INDOKOLÁS

1. A Közösség Általános Preferenciális Rendszere (GSP) bizonyos körülmények között a valamely kedvezményezett országból származó termékekre vonatkozó kedvezményes előírások részleges vagy teljes eltörléséről rendelkezik; többek között az Egyesült Nemzetek Szervezete (ENSZ) és a Nemzetközi Munkaügyi Szervezet (ILO) alapvető emberi és munkajogi egyezményeiben meghatározott elvek rendszeres és komoly megsértése esetén.

2. A Fehérorosz Köztársaság szerepel a GSP kedvezményezett országainak listáján.

3. A nemzetközi szakszervezetek ösztönzésére a Bizottság 2003 végén közzétette azon határozatát, amely szerint vizsgálatot indít az egyesülési szabadság és a kollektív tárgyalások jogának állítólagos fehéroroszországi megsértései miatt.

4. A Bizottság megvizsgálta az intézményes kereteket, a legfontosabb intézményeket, a szociális partnerség szerkezetét és a vonatkozó fehérorosz jogszabályokat, összehasonlította ezeket a nemzetközi előírásokkal, valamint felhasználta az ILO egyesülési szabadsággal foglalkozó bizottságának, szakértői bizottságának illetve egyes ENSZ-jelentéseknek a végkövetkeztetéseit és ajánlásait. Az ILO e két bizottságának ajánlásai képezik a fő viszonyítási pontot a nemzetközi munkajog értelmezésében és a nemzeti és nemzetközi előírások közötti megfelelőségi szabályok tekintetében. Az elsődleges nemzeti érdekeltek és nemzetközi szintű partnerszervezeteik tanúvallomásait interjúkkal egészítették ki kormány- és munkaadói szervezetek, valamint az érintett nemzetközi ügynökségek, nem kormányzati szervezetek és az Európai Bizottság munkatársai részéről.

5. A vizsgálat úgy találta, hogy Fehéroroszország akadályozza a szakszervezetek szabad alapításának jogát, a szervezkedési jogot, a szakszervezetek közötti választás jogát és az ilyen szervezetek jogi elismertséghez és külső finanszírozáshoz való jogát. Fehéroroszország támogatja a szakszervezet-ellenes megkülönböztetést és a szakszervezetek feloszlatását vagy felfüggesztését.

6. A Bizottság vizsgálatával párhuzamosan az ILO is felállított egy vizsgálóbizottságot, amely 2004. júliusi jelentésében 12 olyan ajánlást fogalmazott meg, amelyeket a fehérorosz kormánynak 2005 júniusáig teljesítenie kellene annak érdekében, hogy orvosolja az ILO-nak az egyesülési szabadság és a szervezkedési jog védelméről szóló 87. sz. egyezménye és a szervezkedési jog és a kollektív tárgyalási jog elveinek alkalmazásáról szóló 98. sz. egyezménye elégtelen alkalmazását.

7. A GSP-rendeletben meghatározott eljárással összhangban a Bizottság egy hathónapos időszak megnyitásáról határozott a fehéroroszországi helyzet figyelemmel kísérésére és értékelésére, és így Fehéroroszországnak további időt adott, amelynek során megteheti a kötelezettségvállalást a munka világára vonatkozó alapvető elveknek és jogoknak való megfeleléshez szükséges intézkedésekhez, az ILO-vizsgálóbizottság 2004. júliusi jelentésében található 12 ajánlásban kifejtettek szerint.

8. Fehéroroszország nem tette meg a kívánt kötelezettségvállalást a hathónapos figyelemmel kísérési és értékelési időszakban (2006 márciusáig). A Bizottság mindazonáltal továbbra is felügyelte a fehérorosz helyzetet, ám – a rendelettervezet preambulumbekezdéseiben kifejtettek szerint – Fehéroroszország 2006 októberéig nem tett kielégítő kötelezettségvállalást. Ezért továbbra is fennáll a Fehéroroszországból származó termékekre vonatkozó kedvezményes előírás ideiglenes visszavonásának oka, és a fent részletezett jogok folyamatos megsértése miatt napról napra nyomatékosabbá válik.

9. A 980/2005/EK rendelet 20. cikkének (4) és (5) bekezdésében meghatározott eljárás szerint a Bizottság javaslatáról a Tanácsnak kell egy hónapon belül minősített többséggel döntenie. Amennyiben a Tanács az ideiglenes visszavonás mellett dönt, a rendelet e döntés meghozatala után hat hónappal lét hatályba, hacsak addig meg nem változik a helyzet.

10. A helyzetet továbbra is figyelemmel kell kísérni, hogy lehetővé váljék a Fehéroroszországból származó termékekre vonatkozó kedvezményes előírás visszaállítása, amennyiben Fehéroroszországban megszűnik az egyesülési szabadság és a kollektív tárgyalások jogának megsértése.

2006/0255 (ACC)

Javaslat

A TANÁCS RENDELETE

a Fehérorosz Köztársaság általános tarifális preferenciákhoz való hozzáférésének ideiglenes visszavonásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 133. cikkére,

tekintettel a Bizottság javaslatára,

tekintettel a tarifális preferenciák általános rendszerének alkalmazásáról szóló, 2005. június 27-i 980/2005/EK tanácsi rendeletre[1] és különösen annak 20. cikkének (4) bekezdésére,

mivel:

(1) A 980/2005/EK tanácsi rendelet értelmében a Fehérorosz Köztársaság (a továbbiakban: Fehéroroszország) a Közösség Általános Preferenciális Rendszerének kedvezményezett országa.

(2) A Szabad Szakszervezetek Nemzetközi Szövetsége (International Confederation of Free Trade Unions, ICFTU), az Európai Szakszervezetek Szövetsége (European Trade Union Confederation, ETUC) és a Munka Világszövetsége (World Confederation of Labour, WCL) 2003. január 29-én közös kérelemben fordultak a Bizottsághoz az egyesülési szabadság és a kollektív tárgyalások jogának állítólagos fehéroroszországi megsértéseinek kivizsgálásáért a 2501/2001/EK rendelet 27. cikke alapján.

(3) A Bizottság – az Általános Preferenciális Rendszer Bizottságával konzultálva – a megvizsgálta a kérelmet, és 2003. december 29-i határozatában[2] a vizsgálat megindításáról döntött. Az érintett felektől egy közzétett értesítés[3] segítségével kértek információt.

(4) A vizsgálat megindításáról hivatalosan értesítették a fehérorosz hatóságokat, akik visszautasították az ILO (International Labour Organisation, Nemzetközi Munkaügyi Szervezet) 87. sz. (az egyesülési szabadság és a szervezkedési jog védelméről) és a 98. sz. (a szervezkedési jog és a kollektív tárgyalási jog elveinek alkalmazásáról) egyezményének bármiféle megsértését.

(5) A Bizottság által – az Általános Preferenciális Rendszer Bizottságával konzultációban – végzett vizsgálat során gyűjtött információk viszont megerősítették a 87. sz. és 98. sz. ILO-egyezmény szerinti egyesülési szabadság és kollektív tárgyalások jogának súlyos és rendszeres megsértését. Egyebek mellett a Bizottság értesült arról, hogy a Nemzetközi Munkaügyi Szervezet is megvizsgálta a fehérorosz helyzetet a két egyezmény vonaktozásában, és 2003 novemberében megkezdte saját megfelelő vizsgálatát. Az ennek eredményeként létrejövő ILO vizsgálóbizottsági jelentés 2004 júliusában 12 konkrét lépés megtételére ösztönző ajánlást tartalmazott a fehéroroszországi helyzet javítására. Fehéroroszországot sürgették, hogy 2005. június 1-jéig hajtsa végre ezeket az ajánlásokat, ám ez nem történt meg. Ezen információk és saját felülvizsgálata alapján a Bizottság új véli, indokolt a kedvezményes előírás időszakos visszavonása.

(6) 2005. augusztus 17-én a Bizottság határozott a munkajogok fehéroroszországi helyzetének figyelemmel kíséréséről és értékeléséről[4]. Ennek a hathónapos figyelemmel kísérési és értékelési időszaknak a kezdetét bejelentő hirdetmény[5] tartalmazta a Bizottságnak azt a kijelentését is, hogy javaslatot szándékozik benyújtani a Tanácshoz a kereskedelmi kedvezmények ideiglenes visszavonásáról, kivéve, ha Fehéroroszország az említett időszak lejárta előtt kötelezettségvállalást tesz azon intézkedések megtételére, amelyek az ILO 1998. évi, a munka világára vonatkozó alapvető elvekről és jogokról szóló nyilatkozatában említett elveknek való megfeleléshez szükségesek, az ILO vizsgálóbizottságának 2004. júliusi jelentésében szereplő tizenkét ajánlásban kifejtettek szerint. A határozatról és a hirdetményről hivatalosan értesítették a fehérorosz hatóságokat.

(7) Fehéroroszország nem tette meg a kívánt kötelezettségvállalást a hathónapos figyelemmel kísérési és értékelési időszakban, valamint az ezt követő hónapok során sem, mint ez az alábbiakban olvasható. Ehelyett 2006. március 30-án a fehérorosz hatóságok bemutattak a Bizottságnak egy jelentést az egyesülési jogok szabadságának helyzetéről Fehéroroszországban. A Bizottság elemezte a jelentést, de arra jutott, hogy az nem bizonyítja kielégítően a kötelezettségvállalást.

(8) Időközben az ILO igazgatótanácsa 2006 márciusában elfogadta az egyesülési szabadsággal foglalkozó bizottság (Committee on Freedom of Association, CFA) nyomon követési jelentését, amely rámutatott, hogy Fehéroroszországban a szakszervezeti jogok helyzete valójában romlik, és sürgette a fehérorosz hatóságokat, hogy azonnal tegyenek konkrét intézkedéseket.

(9) Ezen kívül a Bizottság 2006. május 16-i keltezéssel egy közleményt kapott a fehérorosz hatóságoktól az egyesülési jogok helyzetéről Fehéroroszországban. Akárcsak a 2006. márciusi jelentés esetében, a Bizottság gondos elemzés után arra a következtetésre jutott, hogy a jelentés semmiféle jelét nem adja a kötelezettségvállalásnak, illetve nem mutatja be meggyőzően, hogy a helyzet javult volna. Ezt a véleményt az ILO nemzetközi munkaügyi konferenciájának a normák alkalmazásával foglalkozó bizottsága is osztotta 2006. júniusi jelentésében, amely rosszallását fejezte ki afölött, hogy a fehérorosz kormány folyamatosan elmulasztja az ajánlások végrehajtását, valamint gyors intézkedések szükségességét sürgette, hogy valódi és kézzel fogható haladást lehessen tapasztalni. Az ILO égisze alatt szervezett 2006. júniusi nemzetközi munkaügyi konferencia is folyamatos hiányosságnak minősítette a 12 ajánlás végrehajtásának hiányát, amelyeket Fehéroroszország 2004 júliusa óta folyamatosan figyelmen kívül hagy. Ez a kivételes minősítés kizárólag egy ratifikált egyezmény rendkívül súlyos és szisztematikus nem teljesítésének eseteiben használatos.

(10) A Bizottság gondosan elemezte a legfrissebb fehéroroszországi fejleményeket, köztük egy 2006. október 14-én keltezett és 2006. október 17-én a Bizottsághoz megérkezett levelet is. Ahelyett, hogy hatásos kötelezettségvállalást vagy a helyzet javulásának bizonyítékát tartalmazná, a levél újfent hoz szóba lehetséges szándékokat, ám hiányzik belőle a 87. sz. és a 98. sz. ILO-egyezmény elveinek hatékony végrehajtásának bemutatása. A 87. sz. és a 98. sz. ILO-egyezményben meghatározott elvek megsértése továbbra is fennáll.

(11) Az előzőek fényében – és kizárólag azok alapján – a fehéroroszországi eredetű termékekre vonatkozó kedvezményes előírást ideiglenesen vissza kell vonni egészen addig, amíg olyan határozat nem születik, hogy az ideiglenes visszavonást indokoló okok már nem állnak fönn.

(12) Ez a rendelet elfogadását követően hat hónappal lép hatályba, kivéve, ha addig olyan határozat születik, melynek értelmében az ezt indokoló okok már nem állnak fönn,

ELFOGADTA EZT A RENDELETET:

1. cikk

A 980/2005/EK rendeletben meghatározott, fehéroroszországi eredetű termékekre vonatkozó kedvezményes előírás ideiglenesen visszavonásra kerül.

2. cikk

A Tanács a Bizottság javaslatára minősített többséggel visszaállíthatja a fehéroroszországi eredetű termékekre vonatkozó kedvezményes előírást, amennyiben az egyesülési szabadság és a kollektív tárgyalások jogának megsértései megszűnnek Fehéroroszországban.

3. cikk

Ez a rendelet az elfogadásának időpontjától számított hat hónap múlva lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, …-án/-én.

a Tanács részéről

az elnök

JOGALKOTÁSI PÉNZÜGYI KIMUTATÁS A KIZÁRÓLAG A BEVÉTELI OLDALRA KORLÁTOZOTT KÖLTSÉGVETÉSI HATÁSSAL JÁRÓ JAVASLATOKHOZ

[pic]

[1] HL L 169., 2006.6.30., 1. o.

[2] HL L 5., 2004.1.9., 90. o.

[3] HL C 40., 2004.2.14., 4. o.

[4] HL L 213., 2005.8.18., 16. o.

[5] HL C 240., 2005.9.30., 41. o.